പ്രമുഖ പിന്നണി ഗായിക കല്ല്യാണി മേനോന് അന്തരിച്ചു ചെന്നൈ : പ്രമുഖ ചലച്ചിത്ര പിന്നണി ഗായിക കല്ല്യാണി മേനോന് 80 അന്തരിച്ചു. പക്ഷാഘാതത്തെ തുടര്ന്ന് കുറച്ചു നാളുകളായി ചെന്നൈയിലെ സ്വകാര്യ ആശുപത്രിയില് ചികില്സയിലായിരുന്നു. തമിഴിലും മലയാളത്തിലുമായി നൂറിലേറെ പാട്ടുകള് പാടിയിട്ടുണ്ട്. എം.ആര് ശിവരാമന്നായരുടെ ശീക്ഷണത്തില് ശാസ്ത്രീയ സംഗീതം അഭ്യസിച്ച കല്യാണി മേനോന് 1973 ല് തോപ്പില് ഭാസിയുടെ അബലയില് പാടിയാണു സിനിമയില് അരങ്ങേറ്റം കുറിക്കുന്നത്.മംഗളം നേരുന്നു എന്ന ചിത്രത്തില് യേശുദാസിനൊപ്പം പാടിയ ഋതുഭേദ കല്പന ചാരുത നല്കിയ, വിയറ്റ്നാം കോളനിയിലെ പവനരച്ചെഴുതുന്നു, ലാപ്ടോപ്പ് എന്ന ചിത്രത്തിലെ ജലശയ്യയില്, മുല്ലവള്ളിയും തേന്മാവും എന്ന ചിത്രത്തിലെ നിനക്കും നിലാവും എന്നീ ഗാനങ്ങള് ഏറെ ശ്രദ്ധനേടിയിരുന്നു.സംവിധായകനും ഛായാഗ്രാഹകനുമായ രാജീവ് മേനോന് മകനാണ്. രാജീവ് മേനോന്റെ കണ്ടുകൊണ്ടേന് കണ്ടുകൊണ്ടേന് എന്ന ചിത്രത്തില് അഭിനയിക്കുകയും ചെയ്തു. 2018 ല് പുറത്തിറങ്ങിയ 96 എന്ന ചിത്രത്തിന് വേണ്ടിയാണ് അവസാനമായി പാടിയത്.ഗോവിന്ദ് വസന്ത ഈണമിട്ട ചിന്മയിക്കൊപ്പം ആലപിച്ച കാതലേ കാതലേ എന്ന ഗാനം വലിയ ഹിറ്റായിരുന്നു .